Diari Oficial de la Generalitat Valenciana


Sumari del DOGV 6205, del 12-02-2010 (2010/1124)

ACORD de 22 de desembre de 2009, d'encàrrec de gestió entre la Conselleria d'Agricultura, Pesca i Alimentació (Direcció General d'Investigació i Tecnologia Agroalimentària) i la Conselleria d'Indústria, Comerç i Innovació (Direcció General de Comerç i Consum), per a la pràctica d'actuacions inspectores de caràcter alimentari sobre fruites i hortalisses fresques en els punts de venda destinats al consumidor final.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6205

Data del DOGV
:   12-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1124


Data del document
:   22-12-2009

Organisme emissor
:   Conselleria d'Indústria, Comerç i Innovació

Tipus de document
:   Acord

Descriptors 

:   * Conselleria Agricultura, Pesca i Alimentació
    * Conselleria Indústria, Comerç i Innovació
    * control sanitari
    * fruit
    * legislació alimentària
    * llegum de fulla
    * llegum
    * inspecció d'aliments

ACORD de 22 de desembre de 2009, d'encàrrec de gestió entre la Conselleria d'Agricultura, Pesca i Alimentació (Direcció General d'Investigació i Tecnologia Agroalimentària) i la Conselleria d'Indústria, Comerç i Innovació (Direcció General de Comerç i Consum), per a la pràctica d'actuacions inspectores de caràcter alimentari sobre fruites i hortalisses fresques en els punts de venda destinats al consumidor final. [2010/1124]  
València, 22 de desembre de 2009  
Reunits  
D'una banda, Maritina Hernández Miñana, consellera d'Agricultura, Pesca i Alimentació de la Generalitat, que actua en nom i representació d'esta, en virtut de les facultats que li conferixen la Llei 5/1983, de 30 de desembre, del Consell, i el Decret 8/2007, de 28 de juny, del president de la Generalitat, per la qual es nomenen vicepresidents, consellers, secretari i portaveu del Consell.  
D'altra banda, Vicente Rambla Momplet, conseller d'Indústria, Comerç i Innovació, que actua en nom i representació d'esta, en virtut de les facultats que li conferixen la Llei 5/1983, de 30 de desembre, del Consell, i el Decret 8/2007, de 28 de juny, del president de la Generalitat, per la qual es nomenen vicepresidents, consellers, secretari i portaveu del Consell.  
En la condició que intervenen, les parts es reconeixen mútuament la capacitat necessària per a l'atorgament d'este acord i, a este efecte,  
Exposen  
Primer. Que la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix tres principis bàsics que han d'orientar l'actuació administrativa, entre els quals destaca la cooperació i la coordinació entre les diferents administracions públiques, que permet més fluïdesa i acostament dels ciutadans a les administracions públiques en el seu conjunt i a cada una d'estes.  
Segon. Que el Decret 205/2009, de 13 de novembre, del Consell, pel qual s'aprova el Reglament Orgànic i Funcional de la Conselleria d'Indústria, Comerç i Innovació, atorga competències en matèria d'inspecció de comerç i consum a la Direcció General de Comerç i Consum.  
Tercer. Que el Decret 121/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Agricultura, Pesca i Alimentació, atorga competències en matèria de control de qualitat agroalimentària a la Direcció General d'Investigació i Tecnologia Agroalimentària. No obstant això, està exclòs el control en punt de venda en virtut d'allò que es disposa en l'article 13 de la Llei 12/1994, de 28 de desembre, de Mesures Administratives i de Modificació del Text Articulat de la Llei de Bases de Taxes de la Generalitat Valenciana, aprovat pel Decret Legislatiu de 22 de desembre de 1984, del Govern Valencià.  
Quart. D'acord amb els principis bàsics orientadors de l'actuació administrativa expressats en el punt primer d'este acord, i a l'efecte d'aconseguir més homogeneïtat en el desenvolupament de la labor inspectora i tenint en compte la major especialització dels inspectors de la Direcció General d'Investigació i Tecnologia Agroalimentària es considera adequat que els controls, de conformitat amb les normes de comercialització en fruites i hortalisses fresques, siguen efectuats pels inspectors esmentats en tots els àmbits de la cadena alimentària, des dels centres de confecció fins als punts de venda al consumidor final.  
Per tot això, acorden subscriure este acord d'encàrrec de gestió, en el marc establit en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En conseqüència s'acorda:  
Primer. Objecte  
La Conselleria d'Indústria, Comerç i Innovació encarrega a la Conselleria d'Agricultura, Pesca i Alimentació la gestió del Servici d'Inspecció per al control, de conformitat amb les normes de comercialització del sector de les fruites i hortalisses fresques, en punts de venda destinats al consumidor final.  
Segon. Actuacions  
Les activitats tècniques que s'encarreguen són les següents:  
- Personar-se en punts de venda amb caràcter d'agent de l'autoritat per a la realització de labors inspectores i de control de conformitat, d'acord amb allò que es disposa en el Reglament 1580/2007, de 21 de desembre de 2007, de la Comissió, pel qual s'establixen disposicions d'aplicació dels reglaments (CE) número 2200/1996, (CE) número 2201/1996 i (CE) número 1182/2007, del Consell, en el sector de les fruites i hortalisses  
- Estendre actes de les actuacions efectuades segons l'article 9 del Decret 132/1989, de 16 d'agost, del Consell de la Generalitat Valenciana, per la qual es regulen les infraccions, el procediment i la competència sancionadora en matèria de defensa dels consumidors i usuaris.  
- Agafar mostres per a la seua anàlisi oficial d'acord amb l'article 11 de l'esmentat Decret 132/1989. Els protocols d'actuació en el desenvolupament de la labor inspectora s'ajustaran a les prescripcions normatives establides per a la matèria per la Conselleria d'Agricultura, Pesca i Alimentació.  
- Adoptar les mesures provisionals oportunes quan se sospite d'algun incompliment amb les normes de comercialització establides.  
Quan en el curs de les inspeccions es detecten possibles incompliments de la legislació en matèria de defensa dels consumidors i usuaris, les actuacions seran traslladades als servicis corresponents de la Conselleria d'Indústria, Comerç i Innovació per a l'obertura i instrucció, si es considera oportú, del corresponent expedient sancionador.  
Les mesures provisionals adoptades pels servicis d'inspecció de la Conselleria d'Agricultura, Pesca i Alimentació durant la realització de les actuacions objecte d'este encàrrec, han de ser esteses o ratificades pels òrgans competents de la Conselleria d'Indústria, Comerç i Innovació en el termini de 15 dies, com s'establix en l'article 72.2 de la Llei 30/1992.  
Tercer. Seguiment  
Amb la finalitat d'avaluar l'eficàcia de les actuacions inspectores realitzades i de la seua incidència en la millora del rendiment en el servici prestat, es crearà una Comissió de Seguiment composta per:  
- Un representant de la Conselleria d'Agricultura Pesca i Alimentació nomenat pel director general d'Investigació i Tecnologia Agroalimentària.  
- Un representant de la Conselleria d'Indústria, Comerç i Innovació nomenat per la directora general de Comerç i Consum.  
La Comissió es reunirà amb una periodicitat semestral i elevarà un informe de les actuacions desenvolupades en les diferents direccions generals.  
Quart. Pressupost  
Este acord d'encàrrec de gestió no comporta obligacions econòmiques per a cap de les parts.  
Quint. Vigència  
El termini de vigència de la gestió encarregada començarà en el moment de la seua firma i s'estendrà fins al 31 de desembre de 2010, i es podrà prorrogar de manera automàtica per períodes anuals, excepte denúncia expressa d'una de les parts manifestada amb una antelació mínima de tres mesos a la data en la qual es considerarà finalitzat l'acord.  
Sext. Resolució  
Este encàrrec de gestió s'extingirà, a més de pel compliment del seu període de vigència, per les causes següents:  
- Per acord mutu dels firmants d'este acord.  
- L'incompliment de les condicions establides en este acord.  
- Decisió de qualsevol de les parts si sobrevingueren causes que impediren o dificultaren de manera significativa l'execució de l'acord, sempre que siga comunicada per escrit a l'altra part amb antelació suficient per mitjà de denúncia.  
En cas de resolució d'este acord, les parts queden obligades al compliment dels seus respectius compromisos fins a la data en què esta es produïsca.  
Sèptim. Naturalesa  
Este acord d'encàrrec de gestió és de caràcter administratiu i es considera inclòs en l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Les qüestions litigioses que puguen sorgir en la interpretació i el compliment d'este acord, se sotmetran al coneixement i la competència de l'Orde Jurisdiccional Contenciosa Administrativa.  
Octau. Publicació  
Este acord es publicarà íntegrament en el Diari Oficial de la Comunitat Valenciana, i tindrà efecte des del dia de la firma.  
I en prova de conformitat, i per a la deguda constància de tot allò que s'ha acordat, es firma este acord en dos exemplars, en el lloc i la data esmentats en l'encapçalament.  
La consellera d'Agricultura, Pesca i Alimentació: Maritina Hernández Miñana.  
El conseller d'Indústria, Comerç i Innovació: Vicente Rambla Momplet